Կոռուպցիայի դեմ պայքարի շրջանակներում ՀՀ բարձրաստիճան պաշտոնյաները մեկ անգամ չէ, որ խոսել են պաշտոնատար անձանց գույքի և եկամուտների հայտարարագրերը թափանցիկ դարձնելու, հայտարարագիր ներկայացնող անձանց շրջանակն ընդլայնելու անհրաժեշտության և պատրաստակամության մասին: Պարբերաբար և բավականին հաճախակի հրապարակվում են բարձրաստիճան պաշտոնյաների ներկայացրած գույքի և եկամուտների հայտարարագրերը: Մարդիկ կարդում են, և հարցն այդքանով էլ ավարտվում է: Մինչ օրս հայտնի չէ գոնե մեկ դեպք, երբ իրավապահները հետաքրքրություն հանդես բերած լինեն այդ հայտարարագրերի հանդեպ: Հայտնի չէ գոնե մեկ դեպք, երբ պաշտոնյան բացատրություն տված լինի, թե ինչ ճանապարհով է ձեռք բերել իր միլիոններն ու հարստությունից պայթող պալատները: Եվ սա էլ դեռ կոչվում է հակակոռուպցիոն գործողություն, քանի որ գույքն ու եկամուտները հայտարարագրելու ամբողջ իմաստը հենց դա պիտի լիներ: